НыбжьыщIэ 72-рэ ягъэлъапIэ
Налшык къалэм дэт «Синдика» хьэщIэщым дыгъуасэ щрагъэкIуэкIащ «Сабийхэм ТекIуэныгъэм теухуа сурэтхэр ящI» республикэ зэпеуэм кърикIуар къыщызэщIакъуэж зэхыхьэр.
Министр Тюбеев Альберт
Къэралым ТекIуэныгъэ Иныр къызэрихьрэ мы гъэм илъэс 72-рэ зэрырикъур щагъэлъэпIэну махуэшхуэм ирихьэлIэу, УФ-м Шынагъуэн-шагъэмкIэ и управленэу КъБР-м щыIэмрэ КъБР-м Лэжьыгъэмрэ со-циальнэ зыужьыныгъэмкIэ и министерствэмрэ зэгъусэу къызэрагъэпэща зэхьэзэхуэм хэтащ республикэм и район псоми щыщ ныбжьыщIэ 72-рэ.
ЦIыкIухэм Накъыгъэм и 9-м траухуа я IэдакъэщIэкIхэр ягъэлъэгъуащ, иужькIэ пшыхь дахэ абы иращIэкIащ. КъБР-м Лэжьыгъэмрэ социальнэ зыужьыныгъэмкIэ и министр Тюбеев Альберт жиIащ апхуэдэ Iуэхухэр щIэх-щIэхыурэ къызэрагъэпэщыну сыт щыгъуи зэрыхущIэкъур, щIэблэм дежкIэ абыхэм мыхьэнэшхуэ зэра-Iэр. «Дыхуейт ди сабийхэм зэпымычу мамыр гъащIэ яIэну, ди адэшхуэхэм ялъэгъуа, я псэр зыщIата зауэм хуэдэ ямылъагъуну. ЛIыгъэмрэ хахуагъэмрэ, ТекIуэныгъэ Иным и лъапIагъэр ди цIыкIухэм зэрызыхащIэр ди зэпеуэм къигъэлъэгъуащ. Зэчий къызэрымыкIуэхэр зиIэ ныбжьыщIэхэр ди мащIэкъыми, абыхэм я ехъулIэныгъэ дяпэкIи тлъагъуну ди гуапэщ», — жиIащ Тюбеевым.
НыбжьыщIэхэм я зэхыхьэр хуагъэдахэу, уэрэдхэмкIэ яхуэупсащ КъБР-м щIыхь зиIэ и артист Текуев Амур, «Голос. Дети» урысейпсо зэпеуэм етIуа-нэ увыпIэ къыщызыхьа Хекилаевэ Денизэ, Чыл Амир цIыкIу сымэ, нэгъуэщIхэми.
Iыхьищу гуэшауэ щыта зэхьэзэхуэм щытекIуахэмрэ къыщыхэжаныкIахэмрэ саугъэтхэр иратащ.
БАГЪЭТЫР Луизэ.
Сурэтхэр Къарей Элинэ трихащ.
